কুলসুম তাকে সাহায্য করেছিল। ওর থাকার জায়গা ছিল; কড়াইলে এক ঘরে ছেলে ও শাশুড়িকে নিয়ে থাকতো। স্বামী বিদেশে খাটে, তাই জেসমিনকে সে মেঝেতে থাকার ব্যবস্থা করে দেয়। বিনিময়ে সে প্রতিমাসে জেসমিনের আয় থেকে অর্ধেকটা কেটে নেয়। ‘তোর কপাল ভালো’, সে জেসমিনকে বলে, ‘আমি আগাম নিচ্ছি না।’ কিন্তু কিছুদিনের ভেতর তার স্বামী দেশে ফিরছে, জেসমিনকে মাথা গোজার বিকল্প ব্যবস্থা করতে হবে। তার দূর সম্পর্কের আরেকজন আত্মীয় থাকে এই শহরে—মামাতো বোনের খালাতো ভাই, সে থাকেও অনেক দূরে, সেই মগবাজারে, তার চেয়ে বড়কথা সে যেভাবে জেসমিনের দিকে তাকিয়ে থাকে তা একদম পছন্দ হয় না জেসমিনের। ফ্যাক্টরির কাছেই একটা আবাস আছে। জেসমিন শুনেছে সেখানে রুমভাড়া দেওয়া হচ্ছে। সে দেখতে গেলে মালিক জানালেন, ‘আমার বিল্ডিংয়ে এভাবে এতগুলান মেয়েকে একসঙ্গে থাকতে দেওয়া যাবে না।’ ভবন না ছাতা! জেসমিন ভাবে। একটা টিনের লম্বা চাল, মাঝে হার্ডবোর্ড দিয়ে আলাদা করা। বাইরে একটাই পানির ট্যাপ। তবে তিনি বলেছেন, এখনই কোনো পাকা কথায় যাচ্ছেন না। ভেবে জানাবেন। ‘যদি তোমার স্বামী থাকে’, তিনি বলেছেন, ‘তবে ভাবা যেতে পারে’।